Adam Ondra

**Adam Ondra** (* 5. február 1993, Brno) je český lezec. Aj napriek relatívne nízkemu veku je dlhodobo zrejme najlepším skalolezcom na svete. Prelezol cestu najvyššej obťažnosti, t. j. 9c. Zdolal aj najťažší prelezený Big wall. Je trojnásobný majster sveta v lezení na obťažnosť.

## Lezecké detstvo a mladosť
Narodil sa v kompletne lezeckej rodine, obaja rodičia a staršia sestra ho brávali pod skaly už ako kojenca. Rád spomína, že až v predškolskom veku zistil, že existujú ľudia ktorí nelezú. Jeho progres bol rýchly. Ako 9-ročný preliezol svoje prvé 8a, 11-ročný 8c, 12-ročný 8c+. Svoje prvé 9a preliezol ako 13-ročný v r. 2006 (cesta *Martin Krpan*, oblasť Mišja Peč v Slovinsku). V 15-tich zdolal prvú 9a+ a v 17-tich 9b. Dvakrát vyhral európsky pohár juniorov v lezení na obťažnosť, t. j. s lanom na umelej stene. Vyštudoval gymnázium v Brne a bakalárske štúdium ekonomického smeru na Masarykovej univerzite ukončil v r. 2016.

## Lezenie na skale
Cesty do obťažnosti 8c+ dnes obvykle vylezie OS (on sight, niečo ako "na prvý pokus," bez dlhých nácvikov). V tomto štýle vyliezol už štyri cesty 9a, zo zhruba stovky prelezov v danej úrovni a v roku 2018 vyliezol prvé 9a+ na svete štýlom flash. V období rokov 2012 - 2013 preliezol tri cesty vo vtedy novej najvyššej obťažnosti 9b+. Najprv to bola vlastná cesta *Change* v nórskej žulovej jaskyni pri obci Flatanger, blízko polárneho kruhu. Potom zdolal projekt Chrisa Sharmu *La dura dura* v španielskej oblasti Oliana, ktorý Chris dokázal mesiac po ňom zopakovať a stal sa tak druhým lezcom na tejto úrovni. Napokon Adam Ondra vytvoril a preliezol vlastnú cestu *Vasil Vasil* v rodnom Moravskom krase. Názov je slovná hračka založená na opozite španielskeho výrazu "ťažká". Posun maxima na 9c dosiahol vo Flatangeri, kde v septembri 2017 preliezol svoju cestu *Silence*. Túto obťažnosť mala mať aj Megosova cesta *Bibliography* vo Francúzskom Céüse či projekt Chrisa Sharmu *Le Blond* v Oliane, takže stále je na čom pracovať. Aj v bouldroch, kde zatiaľ najviac vyliezol 8C+, no medzičasom bolo vo Fínsku zdolané prvé 9A. V roku 2022 pridal ešte jedno náročné domáce 9b+, a to cestu *Zvěřinec* v Moravskom krase.

## Preteky na umelých stenách
Už v r. 2008 získal hlavnú cenu *Arco Rock Legends* - a potom ešte viackrát. Má množstvo medailí z majstrovstiev sveta alebo Európy či Svetového pohára. V rokoch 2014 a 2016 vyhral Majstrovstvá sveta v lezení na obťažnosť. Z r. 2014 má aj zlato a z 2016 striebro v bouldroch, t. j. krátkych cestách bez lana. V r. 2019 získal na Majstrovstvách sveta v Hachioji svoj tretí titul majstra sveta v lezení na obtiažnosť. Kvôli Olympiáde 2020, resp. 2021 sa okrem svojich dvoch parádnych disciplín cvičil aj v lezení na rýchlosť. Napokon žiaľ na medailu nedočiahol, skončil šiesty.

## Viacdĺžkové cesty a big-wally
V tomto odbore zdolal najťažšie alpské cesty na Kirchlispitze (), v oblasti Rätikon.  Vyliezol tam asi 200 metrovú cestu *Silbergeier*, 8b+, cena *Výstup roka 2007* od Českého hor. svazu; v r. 2008 cestu *WoGü*, 8c a vo Francúzsku cestu *Ali baba*. Ťažké viacdĺžkové cesty vyliezol na Sardínii aj na Madagaskare. V januári 2016 americkí lezci Tommy Caldwell a Kevin Jorgeson po rokoch nácvikov za 19 dní preliezli najťažšiu big-wallovú cestu sveta, *Dawn wall* na El Capitan v Yosemitoch. Dve kľúčové dĺžky tejto takmer kilometrovej steny sú v stupni 9a. Adam Ondra po dokončení štúdií prijal túto výzvu a v novembri 2016 cca po mesiaci nácviku preliezol *Dawn wall* za osem dní.

## Na Slovensku

Bol trikrát hosťom bratislavského festivalu Hory a Mesto, horolezeckého týždňa JAMES-u 2014 v Tatrách a ďalších podujatí.
Z Brna to má na Slovensko blízko, nie div, že nechal výraznú stopu aj na slovenských skalkách. V máji 2016 vyliezol cestu *Proces* 9a vo Višňovom pri Žiline (prvé opakovanie po Jurajovi Repčíkovi) a hneď pridal trochu ťažší variant *Procesor* 9a/a+. V októbri 2016 vyliezol novú najťažšiu cestu na Slovensku *Robin Úd* 9b v malokarpatskej oblasti Alternatívna stena a ešte toho istého večera pridal OS prelez klasickej cesty *C'est la vie* 8c+ vnútri jaskynky Klenba Robina Úda. V tejto oblasti v Plaveckom krase vykonal aj ďalšie výstupy na úrovniach 8c a 8c+. Na Beckovskom hradnom brale vyliezol v r. 2021 vytrvalostnú cestu *Absolutorium* 9a. O rok neskôr v strope jaskyne Deravá skala vytvoril cestu *Hogo Fogo*, neľahké 9a. Okrem toho má na Slovensku rozlezené ešte dve ťažké cesty - *Chiroptera* 9a+ v Súľove a predĺženie cesty *Hypoxia* 9a v Krpcove (Bystrická dolina pri Dolnom Harmanci). Potenciál na cesty od 9a vyššie vníma v oblastiach Alternatívna stena, Deravá skala (pri Plaveckom Mikuláši), Súľov, Krpcovo či Harmanecká jaskyňa. 

## Rôzne

Boli o ňom nakrútené tri filmy - Čarodějův učeň, Change a Posunout hranice, niekoľko kratších dokumentov, 6-dielny dokumentárny seriál ČT "Balkánem nahoru a dolů s Adamem Ondrou" a býva hosťom v moderovaných TV show (Kraus, Šíp). Čerstvé informácie dáva na Instagram. Jeho manželka je česká horolezkyňa Iva Vejmolová, majú syna Huga. Trénerom je španielsky lezec Patxi Usobiaga. 

## Stručný výber prelezených ciest
* La novena enmienda, 9a, oblasť Santa Linya, Španielsko
* Open your mind, 9a, Santa Linya, Španielsko
* La Rambla, 9a+, Siurana, Španielsko
* Action Direct, 11 (iná klasifikácia obťažnosti, zodp. 9a), Frankenjura, Nemecko
* Weisse Rose, 9a, Schleierwasserfall, Rakúsko
* Open Air, 9a+, Schleierwasserfall, Rakúsko
* Punt'X, 9a, Gorge du Loup, Francúzsko
* Chaxi Raxi 9b, Oliana, Španielsko
* Overshadow 9a+, Malham Cove, Anglicko
* La Planta De Shiva 9b, Villanueava Del Rosario, Španielsko
* Chilam Balam 9b (+?), Villanueava Del Rosario, Španielsko
* C'est la vie, 8c+,  Alternatívna stena (Červenica), Slovensko
* Procesor, 9a/a+, Višňové, Slovensko
* Robin Úd, 9b, Alternatívna stena (Červenica), Slovensko
* Absolutorium, 9a, Beckov, Slovensko
* Hogo Fogo, 9a, Deravá skala, Slovensko
* Change 9b+, Flatanger, Nórsko
* La Dura Dura 9b+, Oliana, Španielsko
* Vasil Vasil 9b+, Moravský kras, Česko
* Silence 9c, Flatanger, Nórsko
* Dawn wall 9a, El Capitan, Yosemity, USA
* Super Crackinette 9a+, flash, St Leger, Francúzsko
* Zvěřinec 9b+, Moravský kras (Holštejn), Česko

## Externé odkazy
* Arco Rock Legends 2008
* Prehľad ťažkých ciest (na francúzskom uzle)
* Jedno interview z r. 2015, plné slangu
* O lezení na Slovensku

Kategória:Českí horolezci
Kategória:Osobnosti z Brna